[{"text_idx": "#000001", "text": "Psu\u0308hholoogiline realism kui avamata avangard"}, {"text_idx": "#000002", "text": "Vestlevad Malle Pa\u0308rn ja Katrin Pa\u0308rn"}, {"text_idx": "#000003", "text": "Operett \u201eOrpheus po\u0303rgus\u201d Estonia laval"}, {"text_idx": "#000004", "text": "\u201eBetween\u201d ehk muuskateatri-o\u0303htu nelja fragmendiga"}, {"text_idx": "#000009", "text": "Mo\u0303tisklusi festivali \u201eTallinn feat. Reval\u201d teemal"}, {"text_idx": "#000010", "text": "\u201eNeidsaare hoo peal\u201d \u2014 realistlik dokumentaalfilm La\u0308a\u0308nemaa po\u0303lisrahva eluolust"}, {"text_idx": "#000011", "text": "Sulev Keeduse dokumentaalfilm \u201eNeidsaare hoo peal\u201d"}, {"text_idx": "#000012", "text": "Dokumentaalfilmid \u201eNeidsaare hoo peal\u201d, \u201eHipodroom\u201d ja \u201eSuur soo\u201d"}, {"text_idx": "#000014", "text": "Inna Sahakjaniga vestleb To\u0303nu Karjatse"}, {"text_idx": "#000018", "text": "Kui ma neljandal vo\u0303i viiendal ringil Endlas Leea Klemola arktilise trago\u0308o\u0308dia esimest na\u0308idendit \u201eKokkola\u201d vaatamas ka\u0308isin, istusin rea otsas ja naersin kogu aeg. Naersin isegi ette, sest teadsin peast, mis juhtuma hakkab. Ja korraga ma\u0308rkasin, et rida, kus istusin, oli u\u0308sna ebatavaline. Iga kord, kui mina naersin, kummardus rida lipsustatud surmto\u0303siseid ha\u0308rrasmehi ettepoole, et vaadata, kuidas ja enneko\u0303ike ilmselt miks ma naeran. Seegi oli koomiline pilt. Enneko\u0303ike aga ko\u0303nekas pilt, mis u\u0308tles nii mo\u0303ndagi nii Klemola a\u0308raspidise huumori kui ka Eesti teatriku\u0308lastajate statistilise keskmise kohta."}, {"text_idx": "#000019", "text": "Kokkola-tetraloogia pole no\u0303rkadele. Sel on nii tema kodumaal kui ka Eestis arvukalt fa\u0308nne, kes hindavad seda kui sotsiaalselt vahedat, tugevalt musta varjundiga komo\u0308o\u0308diat, mis kriibib valusasti hinge ja millel on isegi teatav kultuslikkuse maik man \u2014 pa\u0308lvis ju tema autor koguni maineka Olavi Veista\u0308ja\u0308 auhinna. 2004. aastal Tampere teatris esietendunud lavastust on nimetatud liigutavaks, julgeks, targaks ja po\u0308o\u0308raseks. Samu epiteete vo\u0303inuks kasutada ka Endla lavastusest ko\u0303neldes, kuid tean siiski paljusid, isegi oma la\u0308hiringist, kelle meelest see oli labane ja arusaamatu. Oli neidki, kes poole etenduse pealt tulema tulid. Kokkola-lood on vastuolulised, nagu seda on ka nende tegevuspaik, Kokkola va\u0308ikelinn."}, {"text_idx": "#000020", "text": "Ega autor ja lavastaja Leea Klemolagi mingi papist plika ole. Ta ilmus Soome teatripilti pa\u0308rast Teatterikorkeakoulu lo\u0303petamist 1991. aastal ja tekitas kohe elevust nii laval kui ka oma eraeluga. Meedias on olnud hiljem juttu nii tema kunagisest tabletiso\u0303ltuvusest kui ka u\u0308u\u0308ratutest vo\u0303lgadest. Siinkirjutajal on olnud o\u0303nn na\u0308ha Leea Klemola kehastatud Hamletit Aurinkoteatteris. Ku\u0308llap algas Klemola ma\u0308ng sugude segamisega juba siis, tollest \u201eHamletist\u201d."}, {"text_idx": "#000021", "text": "\u201eKokkolasse\u201d on sisse kirjutatud, et naiss\u030cveitser Marja-Terttu Zeppelini peab ma\u0308ngima mees. Soomes on teda kehastanud Heikki Kinnunen; Pa\u0308rnu Endlas ma\u0308ngib Marja-Terttut Andrus Vaarik. Tetraloogia neljandas osas lisandub ja\u0308rsku autori no\u0303ue, et Marja-Terttut terve elu armastanud vanameest Vili Tiippanainenit, keda siiani on ma\u0308nginud ikka mees (Endlas Ju\u0308ri Vlassov), peab seekord kehastama naisna\u0308itleja (Kadri Ra\u0308mmeld). II vaatuses selgub ka, miks see seekord ainuvo\u0303imalik on. Et mitte u\u0308llatust rikkuda, ei saa ma rohkem avaldada, kuid kokkuvo\u0303tvalt vo\u0303ib o\u0308elda, et sellised keerdka\u0308igud ei esine Klemolal kunagi lihtsalt efekti pa\u0308rast."}, {"text_idx": "#000023", "text": "A\u0308raspidiseid na\u0308itlejavalikuid on Klemola loomingus ennegi olnud. Nii na\u0308iteks pani ta u\u0308he oma varasema na\u0308idendi \u201eJessika \u2014 vabana su\u0308ndinud\u201d 12-aastast peaosalist Jessikat ma\u0308ngima 62-aastase Auli Poutiaineni. Vo\u0303ib juurelda, mida see ko\u0303ik ta\u0308hendab, miks see Klemolale vajalik vo\u0303i huvipakkuv on. Nii see, et mehed ma\u0308ngivad naisi ja naised mehi, kui ka see, et noort ma\u0308ngib vana ja vastupidi, on teatris mitmeti vabastav vo\u0303te, mis to\u0303endab taas, kui avar ja ma\u0308nguline kunst teater oma olemuselt on. Ja kui va\u0308ga on lavastaja Klemola tahtnud neid piire proovile panna. Vahel, nagu nu\u0308u\u0308d Vili Tiippanaineni puhul, on po\u0303hjus praktiline. Aga mitte iga kord. Vo\u0303iks peaaegu o\u0308elda, et see on Klemolale diskreetsuse ja taktitunde ku\u0308simus, vajalik selleks, et so\u0303numit vo\u0303imendada ja hea maitse piire nihutada. Et ei peaks loobuma u\u0308hestki hullust, jaburast vo\u0303i koguni vo\u0303ikast ideest, samal ajal hea maitse piiridesse siiski a\u0308ra mahtudes. See on Klemolale omane o\u0303rnus ja hoolivus, pu\u0308u\u0308d na\u0308itlejat ja publikut mitte piinlikku olukorda asetada."}, {"text_idx": "#000024", "text": "Klemola loomingut tundvad inimesed vo\u0303iksid nu\u0308u\u0308d ehk ku\u0308sida, mis taktitundest saab u\u0308ldse ra\u0308a\u0308kida roppude, intsesti vo\u0303i muude a\u0308a\u0308rmuslike seksiteemadega tegelevate tekstide puhul. Aga see ongi Klemola loomingu suurim paradoks. Kui vaevuda kaevuma su\u0308gavale teksti sisse ja pideva vittuilemise alla, kui taluda a\u0308ra pealispindne jo\u0303hkrus ja murda end mo\u0303tte ehk teatrikeeli teise plaanini, siis ra\u0308a\u0308givad Klemola na\u0308idendid enneko\u0303ike armastuseigatsusest, u\u0308ksindusest, va\u0308ikelinnatusast, vananemisest, surmahirmust ja, ning enneko\u0303ike, absoluutselt va\u0308a\u0308ramatust lootusest o\u0303nnelikuks saada. Need na\u0308idendid on peaaegu nagu u\u0308lemlaul inimlikule empaatiale, so\u0303natu appikarje mo\u0308o\u0308dakihutavale edukale maailmale. \u201eEdukus on parim ka\u0308ttemaks,\u201d u\u0308tleb u\u0308ks mu lemmiktegelasi Intijani Mikkola (Priit Loog) \u201eArktilistes ma\u0308ngudes\u201d."}, {"text_idx": "#000026", "text": "Teater on suur ma\u0308ngimine, seda ei maksa kunagi unustada. Publik on suuteline va\u0308ga kiiresti mis tahes ma\u0308ngureeglid omaks vo\u0303tma ja nendega leppima. Vo\u0303is ju olla, et \u201eKokkola\u201d esietendumise ajal Endlas oli sensatsioon, et Andrus Vaarik ma\u0308ngib naist, aga juba o\u0303ige varsti pa\u0308rast etenduse algust lepiti, et see Marja-Terttu on lihtsalt selline va\u0308heke mehelik vanem naisterahvas. Kusjuures tuli meelde ka, et ta\u0308pselt sellist naist on Soome laeval na\u0308htud, samasuguste po\u0303rsablondide ho\u0303redate keemilistega ja umbes samas joobeastmes."}, {"text_idx": "#000030", "text": "Na\u0308idendis ra\u0308a\u0308gitakse mitmel puhul karismast. See on justkui miski, mis Marja-Terttul on olemas, see seletamatu miski, mis annab talle usu, et ta vo\u0303ib musabisnises edu saavutada, kuigi ei oska laulda. See on see, millesse mitmed teda u\u0308mbritsevad mehed aastate jooksul kiindunud on olnud. Ja no\u0303nda saab ka karisma kui selline hoopis selgema ta\u0308henduse \u2014 karismal ei ole va\u0308lise kaunidusega va\u0308himatki pistmist ja karismat ei taju inimesed u\u0308htemoodi. Meenub mind vist enim naerutanud stseen \u201eKokkolast\u201d, kus purjus Marja-Terttu, suured roosad alukad rebadel, peldikust va\u0308lja tuleb, proz\u030cektorivalgus kumamas la\u0308bi ko\u0303vaks lakeeritud rullisoenguks sa\u0308titud ho\u0303redate blondide juuste \u2014 jah, siis olid Vaarikul veel juuksed! Ja\u0308llegi: ma olin seda juba kusagil na\u0308inud. Oli homeeriliselt naljakas ja samas kohutavalt kurb. \u201eArktiliste ma\u0308ngude\u201d plakatil on Vaarik ku\u0308ll parukaga, kuid o\u0303nneks lavale see ei jo\u0303udnud. Sest selline ilma juusteta, surma ihalev vana naine mo\u0303jus ma\u0308rksa valusamalt: olgu elamise o\u0303udus kui lo\u0303putu tahes, lo\u0303pp on igal juhul o\u0303udne."}, {"text_idx": "#000031", "text": "Leea Klemola kutsus esimeses lavastuses kaasa tegema oma kaheksa aastat noorema venna Klausi (kes on olnud alates teisest Kokkola-na\u0308idendist Leea kaasautor) ja tema kaks so\u0303pra, Jussi Rantama\u0308ki (Arijoutsi) ja filmirez\u030cisso\u0308o\u0308ri Juho Kuosmaneni (Lo\u0308mmarkki). Nii et kui Lo\u0308mmarkkist on \u201eArktiliste ma\u0308ngude\u201d ajaks saanud filmirez\u030cisso\u0308o\u0308r, siis tuleneb see u\u0308sna ilmselt sellest, et tema kehastajast Kuosmanenist sai filmirez\u030cisso\u0308o\u0308r natuke enne teda. (Kuosmaneni Eesti osalusel valminud koosto\u0308o\u0308film \u201eKupee nr 6\u201d jo\u0303uab detsembris meie kinodesse.) Klemolad, Kuosmanen ja Rantama\u0308ki on ise Kokkolast pa\u0308rit, millega on osaliselt seletatav ka nende lugude hingeminevus: kui jutustada va\u0308ga ausalt millestki nii isiklikust, millestki, mille oled la\u0308bi elanud ja endas lo\u0303puni kannatanud, puudutab see tingimata ka teisi. Sest lo\u0303ppkokkuvo\u0303ttes pole inimlikes la\u0308bielamistes midagi originaalset, need on meil ko\u0303igil u\u0308hesugused."}, {"text_idx": "#000033", "text": "Need kolm meest, Piano Larsson (Sepo Seeman), Arijoutsi Prittinen (Ago Anderson) ja Harri Lo\u0308mmarkki (Lauri Kink) pa\u0308rinevad justkui Kokkola edukamast kihist. Veelgi enam, ja\u0308etakse mulje, et nad on va\u0308ikelinnast va\u0308lja murdnud, ei kuulu enam pa\u0308riselt sinna. Ent Klemolate na\u0308idendite tegelastele iseloomulikku headust kannavad nad edasi \u2014 hoolitsevad Piano eestvedamisel endiselt ko\u0303iksugu eluheidikute eest ja reageerivad kohe, kui keegi abi vajab. Va\u0308ga va\u0308rvikalt illustreerib seda peaaegu ko\u0303ikide tegelaste reaktsioon Vili avalikustatud kohutavale faktile, et Marja-Terttul on tu\u0308kk rinnas. Vili vo\u0303tab selle jutuks mitmel puhul ja enamasti on teiste meeste reaktsioon u\u0308hene: \u201eKas ta mammograafias on ka\u0308ind?\u201d vo\u0303i \u201ePeab ta kiiresti mammograafi saama.\u201d Ma pole kindel, et ko\u0303ik mehed u\u0308ldse teavad, mis see mammograaf on, saati siis oskavad sel moel reageerida. Aga selle na\u0308idendi tegelased pole allaandjad, nad on olukordade lahendajad, vastutuse vo\u0303tjad ja hoolitsejad."}, {"text_idx": "#000034", "text": "Ko\u0303ik, mis on nendega vahepealsete aastate jooksul juhtunud, on a\u0308a\u0308rmiselt ko\u0303nekas. Kusagilt tekstist ja\u0308a\u0308b ko\u0303rva, et Maura pole seitse aastat ja neli kuud joonud \u2014 ja\u0308relikult peab Eestis lavastamata tetraloogia kolmanda na\u0308idendi \u201eNew Karleby\u201d su\u0308ndmustest olema mo\u0308o\u0308das umbes seitse aastat. Selle aja jooksul on osa meile tuttavaid tegelasi oma elu jo\u0303uliselt uuele rajale po\u0308o\u0308ranud. Lisaks Lo\u0308mmarkki filmikuulsusele on Piano, Arijoutsi ja Maura joomise maha ja\u0308tnud. Pianol ja Arijoutsil na\u0308ib olevat isegi raha. Nad ko\u0303ik on juba harjunud oma uue elukvaliteediga, kui Gro\u0308o\u0308nimaalt plartsatab tagasi Marja-Terttu, ainus, kes hakkab mingis mo\u0303ttes alla andma. Ta on pettunud Gro\u0308o\u0308nimaas, kus heaoluu\u0308hiskond oma suures hoolekandehu\u0308steerias ei lase kohalikel enam traditsioonilisel moel elada ega surra. Neid pu\u0308u\u0308takse muudkui a\u0308ra pa\u0308a\u0308sta \u2014 haiglasse vo\u0303i vanadekodusse toimetada."}, {"text_idx": "#000039", "text": "Lugu Aafrika ta\u0308hniliste hu\u0308a\u0308a\u0308nide elust ja\u0308i tegemata"}, {"text_idx": "#000040", "text": "Ingomar Vihmar on nu\u0308u\u0308dseks Endlas lavastanud kolm lugu Klemolate tetraloogiast: \u201eKokkola\u201d (2007), \u201eKu\u0308lmale maale\u201d (2010) ja nu\u0308u\u0308d siis \u201eArktilised ma\u0308ngud\u201d. Vahele ja\u0308i nelikteose kolmas osa \u201eNew Karleby\u201d, kus Piano Larsson naaseb Kokkolasse pa\u0308rast seda, kui uue u\u0308hiskonna ehitamine Gro\u0308o\u0308nimaal on neil Marja-Terttuga nurjunud ja nende abielu purunenud. Varasemate osade va\u0308rvikat tegelaskonda ta\u0308iendavad selles loos vo\u0303o\u0303rto\u0308o\u0308lised Aafrikast \u2014 ta\u0308hnilised hu\u0308a\u0308a\u0308nid."}, {"text_idx": "#000041", "text": "Endlas ja\u0308i \u201eNew Karleby\u201d tegemata arvatavasti kahel po\u0303hjusel: sealt puudub tetraloogia keskne ja kahtlemata va\u0308rvikaim tegelane Marja-Terttu ning kogu kolmas lugu on va\u0308idetavalt ka ko\u0303ige segasem. Ja pole kindel, et eestlased tahaksid vaadata na\u0308itema\u0308ngu, mis ra\u0308a\u0308gib Aafrika ta\u0308hniliste hu\u0308a\u0308a\u0308nide elust. Juba teine na\u0308idend, \u201eKu\u0308lmale maale\u201d ja\u0308i (va\u0308hemasti Eestis) esimesega vo\u0303rreldes arusaamatumaks ega olnud ka nii vaimukas, pannes kohati proovile isegi andunud fa\u0308nnid. Sealgi la\u0308ks tegelaste galerii ehk liigagi va\u0308rvikaks, alates gro\u0308o\u0308ni koerast ja lo\u0303petades neandertallastega. Loo su\u0308gavustes avanes ku\u0308ll Marja-Terttu traagiline katse po\u0303geneda oma tunnete ja seksuaalsuse eest, aga see ja\u0308i vaatajale siiski mo\u0303nevo\u0303rra kaugeks. \u201eArktilised ma\u0308ngud\u201d on aga taas kirgas, vaimukas ja tark, vo\u0303ib-olla isegi parem kui \u201eKokkola\u201d."}, {"text_idx": "#000042", "text": "Vestlusest u\u0308he na\u0308itlejaga koorus va\u0308lja, et tema arvates rapsisid ja sahmisid nad \u201eKokkolas\u201d liiga palju. Ehk ongi to\u0303si, et \u201eKokkola\u201d oma uskumatult julmade naljade ja uudsusega vaimustas tookord niikuinii, naerutas niikuinii ja tundus vist veel jaburam, kui tegelikult oli, sundides ka na\u0308itlejaid otsima abi rohkem va\u0308listest va\u0308ljendusvahenditest, kogu aeg midagi tegema ja ko\u0303ike kuidagi pakendama. \u201eArktilised ma\u0308ngud\u201d on lavastuslikult ja ma\u0308ngulaadilt napim \u2014 ja seda vo\u0303imsam."}, {"text_idx": "#000043", "text": "Ingomar Vihmari tugevus lavastajana on, et tal ja\u0308tkub julgust otsida absoluutset nulli, mitte midagi va\u0308rvida, mitte millelegi hinnangut anda, usaldada maksimaalselt teksti mo\u0303tet. \u201eArktilistes ma\u0308ngudes\u201d pa\u0308a\u0308seb mo\u0303jule ansambel, kus ko\u0303ik ma\u0308ngivad vo\u0303rdselt sama lugu, ja ometi joonistub la\u0308bi va\u0308lise koomika va\u0308lja ka iga tegelase isiklik va\u0308line koomika ja sisemine traagika. Mitte keegi ei ja\u0308a\u0308 varju ja mitte kedagi pole ausalt o\u0308elda o\u0303iglane esile to\u0303sta. Aga ma kavatsen teha siiski veel u\u0308he erandi."}, {"text_idx": "#000045", "text": "Ko\u0303ige selle juures on tohutu ro\u0303o\u0303m na\u0308ha, et Priit Loog sai oma sisemise looma lo\u0303puks ometi lavale lahti lasta ja see kulmineerus publikult marulise aplausi teeninud vo\u0303imsa ra\u0308piga. Vo\u0303ib-olla pole ku\u0308ll see ko\u0303ige o\u0303nnestunum iseloomustus, sest tegelikult ei tee Loog seal laval midagi. Lihtsalt on. Va\u0308ga kohal, va\u0308ga aus ja vahetu. Kardetavasti on tema ilusa musklimehe ampluaa nu\u0308u\u0308d igavesti minevik. Intijani pani igatahes ootama: mida ko\u0303ike see mees veel ma\u0308ngida suudab ja tulevikus ma\u0308ngib?"}, {"text_idx": "#000046", "text": "Mis koht see siis ikkagi on, see saadana Kokkola, mille u\u0308le o\u0303de-venda Klemolad armutult irvitavad ja su\u0308dames nutavad ja mis mitte kedagi jahedaks ei ja\u0308ta?"}, {"text_idx": "#000047", "text": "Veel u\u0308ks pildike teatripublikust. \u201eArktiliste ma\u0308ngude\u201d vaheajal suitsetavad kaks keskealist prouat puhveti ro\u0303dul. U\u0308ks u\u0308tleb to\u0303siselt: \u201eMa olen seal Kokkolas olnud.\u201d Ja teine noogutab asjasse pu\u0308hendatu mitmeta\u0308henduslikku noogutust. Vo\u0303ib-olla oligi u\u0308tleja tolles Soome rannikulinnas ka\u0308inud, aga minu ko\u0303rvus ko\u0303las o\u0308eldu pigem filosoofiliselt. Nagu poleks mo\u0303eldud geograafilist kohta, vaid pigem Kokkolat kui u\u0308ht teatavat elukeskkonda. Kus elu voolab tasases tempos omasoodu ja kus tundub, et u\u0308ksikindiviidist ei so\u0303ltu midagi. Kohta, mis on jo\u0303uetuse vo\u0303rdkuju. Ja ometi ka oludega mitteleppimise vo\u0303rdkuju."}, {"text_idx": "#000050", "text": "Kummaline kokkusattumus, et \u201eArktilised ma\u0308ngud\u201d jo\u0303udis Eestis koroona to\u0303ttu lavale vahetult enne kohalikke valimisi. Lisaks sellele, et na\u0308idendis antakse kohalikest valimistest pa\u0308ris groteskne pilt, vo\u0303ib see panna meid ka mo\u0303tlema, mille poolt me siis tegelikult tahame ha\u0308a\u0308letada. Mitte kelle, vaid nimelt mille poolt."}, {"text_idx": "#000051", "text": "U\u0308ks kummaline asi on veel. Ra\u0308a\u0308gitakse vaktsineerimisest \u2014 et keegi on vaktsineeritud ja keegi pole. See tundub peaaegu liiga otsese viitena praegusele ajale. Kuid \u201eArktilised ma\u0308ngud\u201d pa\u0308rineb koroonaeelsest ajast (esietendus Tampere Teatris 4. IX 2019). Teksti lugenuna tean, et vaktsineerimise teema on pa\u0308rit autorilt ega ole lavastaja lisandus. Nii et kui Klemolad pole teksti hiljem nende lausetega ta\u0308iendanud, on nad ko\u0303igele lisaks veel ka prohvetid."}, {"text_idx": "#000052", "text": "Va\u0308ga ilmekas kujund on Vili Tiippanaineni (Kadri Ra\u0308mmeld) loodud s\u030cveitserite vennaskond. Vili, nagu ka ko\u0303ik teised tegelased na\u0308idendi-Kokkolas, ei kavatse niisama alla anda. Vennaskonda on vaja, sest Kokkola linnaplatsi a\u0308a\u0308res asunud ravintola\u2019d on ko\u0303ik kinni pandud ja s\u030cveitserid ilma to\u0308o\u0308ta ja\u0308a\u0308nud. To\u0303epoolest, u\u0308llatume, ta\u0308napa\u0308eval ei ole ju enam eriti s\u030cveitsereid! Millal s\u030cveitserid a\u0308ra kadusid? Miks me ei ma\u0308rganud? Ma ei usu, et Soome u\u0308hiskonnas sai s\u030cveitseritel olla nii ma\u0308a\u0308rav roll nagu kunagises No\u0303ukogude Eestis. Siin olid nad ju lausa kuningad. Kui polnud liigset kolmekat taskus (aga mo\u0303nel pool la\u0308ks rohkemgi vaja) vo\u0303i polnud s\u030cveitser isiklik tuttav, vo\u0303is juhtuda, et lo\u0303bujanus inimesel tuligi ja\u0308a\u0308da restorani ukse taha pikka ja\u0308rjekorda konutama. S\u030cveitserite kui kaduva ameti pidajate traagika on Eestis ehk ko\u0303nekamgi kui Soomes."}, {"text_idx": "#000054", "text": "Nagu Kokkola-lugude tegelased u\u0308ldse, ei vaeva Viligi ennast kahetsemise ega enesehaletsusega. Tuleb edasi elada. Ja nii u\u0308ritab ta ehitada kaduva maailma varemetele midagi muud \u2014 ta loob s\u030cveitserite vennaskonna, millest pu\u0308u\u0308ab teha ka poliitilist parteid ja seista kuidagigi mingite va\u0308a\u0308rtuste eest. Jah, meile tundub tema vo\u0303itlus tobe ja mo\u0303ttetu, aga kui vaatenurk u\u0308mber paigutada ja vaadata nii-o\u0308elda Vili perspektiivist, pole seal midagi tobedat. Tema elu armastus Marja-Terttu on u\u0308le pikkade aastate tagasi. Mis sest, et ta on esmakohtumisel sigalakku ta\u0308is, et tal on na\u0308os ku\u0308lmakahjustused ja ta on neid pu\u0308u\u0308dnud ravitseda, teipides endale na\u0308kku elusa hamstri."}, {"text_idx": "#000055", "text": "Lugedes kavalehelt, et Vilit kehastab Kadri Ra\u0308mmeld, tekkis mul palju ku\u0308simusi. Miks? Kuidas? Ent Ra\u0308mmeld loob uskumatult veenva kidura vanamehe. Vili reibas ettevo\u0303tlikkus, tema vapper vo\u0303itlus oma va\u0308a\u0308rikuse eest ja tema suur kurbus, see ko\u0303ik liigutab ja naerutab. Kadri Ra\u0308mmeldi peas on lavastuse ainus parukas, kuid tundub, et sedagi pole vaja, see ainult segab."}, {"text_idx": "#000057", "text": "Ah jaa, see Marja-Terttu musabisnisesse minek. See ja\u0308i nu\u0308u\u0308d ra\u0308a\u0308kimata. Aga las ta ja\u0308a\u0308dagi. Nagu Intijani u\u0308tleb: \u201eKui pa\u0308kapikke kuuled, siis sky is the limit.\u201d"}]